S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	23. 11. – 24. 11. 2015	
Prijímajúca organizácia:	Stále zastúpenie Slovenskej republiky v Rade EÚ, Brusel	
Účel cesty:	Rokovanie p. štátnej tajomníčky PhDr. Kánovskej s p. generálnym tajomníkom Európskych škôl v rámci zasadnutia Rady ministrov – založenie a otvorenie slovenskej jazykovej sekcie 	
Spôsob financovania:	Cestovné náklady hradí vysielajúca strana.
	
3. Rámcový program pobytu: 
23. 11. 2015                    -  prílet do Bruselu, ubytovanie, štúdium materiálov,
                                           pracovné stretnutie s rodičmi slovenských žiakov –
                                           finalizácia diskusného príspevku                           
24. 11. 2015                    - rokovanie s GT EŠ, odlet z Bruselu
    
Pozn.: Zasadnutie sa konalo v čase najvyššieho stupňa ohrozenia v súvislosti s hrozbou teroristických útokov (4. stupeň - tzv. red alert), boli zatvorené všetky školy a nepremávalo metro. Všetky budovy pod správou Európskej komisie boli strážené, vstup do nich bol prísne kontrolovaný.
4. Stručný priebeh rokovaní:
23.11.2015
Uskutočnilo sa neformálne stretnutie p. štátnej tajomníčky PhDr. Kánovskej (ďalej aj „ŠT“) s predstaviteľkou rodičov žiakov Európskej školy (ďalej aj „EŠ“) Brusel III – Ixelles, v ktorej má Slovenská republika najväčšiu komunitu žiakov, p. Zuzanou Hruščovou. Na stretnutí bol prítomný aj p. veľvyslanec Micovčin, predstaviteľ Stáleho zastúpenia SR v Rade EÚ v Bruseli p. Hromada a členka Najvyššej rady Európskych škôl a vedúca slovenskej delegácie p. Obžerová. P. Hruščová informovala p. ŠT o reálnej situácii v EŠ Brusel III a najmä o postojoch rodičov k problematike otvorenia slovenskej jazykovej sekcie.

V Bruseli sú 4 školy ((Uccle, Woluwe, Ixelles a Laeken), pričom škola v Uccle má jednu budovu v časti mesta Berkendael, ktorá slúži dočasne pre predprimárne a primárne vzdelávanie, kým sa neopraví budova Fabiola. V škole je 12 tried predškolskej výchovy a vzdelávania (Nursery) a 35 tried základného vzdelávania (Primary) pre celkový počet žiakov 1000. Návrh, aby v škole v Berkendael boli umiestnené nové jazykové sekcie, spôsobil vlnu protestov v dotknutých krajinách.

Na stretnutí s GT EŠ p. Kivinenom v Bruseli dňa 24. novembra 2015 bolo potrebné vyrokovať čo najlepšie podmienky pre otvorenie slovenskej jazykovej sekcie v systéme Európskych škôl a podporiť tým snahy a stanoviská pána veľvyslanca Micovčina, predstaviteľov Stáleho zastúpenia SR v EÚ v Bruseli (p. Ivan Hromada) a p. ministra Draxlera, ktorý poslal 21. augusta 2015 p.Kivinenovi list so stanoviskom SR ešte pred zasadnutím Steering committee, ktorá predkladala návrh na otvorenie jazykových sekcií Lotyšska, Litvy, Estónska a Slovenskej republiky). Slovenská republika pôvodne trvala na tom, že si želá otvorenie sekcie v škole s najväčšou komunitou slovenských žiakov v Ixelles (EŠ Brusel III) a odmieta založenie slovenskej sekcie vo vzdialenej škole Berkendael (súčasť EŠ I Uccle), ktorá susedí so ženskou väznicou. Ak by sa sekcia otvorila v Berkendael, museli by sme vysielať ďalších učiteľov do systému napriek tomu, že sme aktívne reagovali na výzvu Kancelárie EŠ a naplnili sme povinnú kvótu vyslaných učiteľov. 

Problémom je, že najväčšiu komunitu slovenských žiakov (cca 145 z celkového počtu cca 227) máme v Európskej škole Brusel III, Ixelles, ktorá tvrdí, že nemá kapacitu na otvorenie slovenskej jazykovej sekcie. 

Tento problém intenzívne riešime v Najvyššej rade EŠ už druhý rok. Misiou Európskych škôl je totiž zabezpečiť každému členskému štátu výučbu v materinskom jazyku pri splnení určitých podmienok (počet žiakov, vhodná kapacita školy atď.), ktoré sú uvedené v dokumente tzv. Gaignage criteria. Slovensko patrí medzi posledné tri krajiny, ktoré jazykovú sekciu ešte nemajú a počtom žiakov napĺňame jedno z hlavných kritérií otvorenia jazykovej sekcie. Súčasní žiaci sú označovaní ako SWALS = students without any language section. Sú zaradení do niektorej z troch hlavných jazykových sekcií – EN, FR a DE podľa želania rodičov, čiže učia sa všetky predmety v anglickom, francúzskom alebo nemeckom jazyku a popri tom majú zabezpečenú výučbu materinského jazyka (slovenského jazyka) prostredníctvom vyslaných učiteľov slovenského jazyka, ktorí sú zmluvne zamestnancami ministerstva (MŠVVaŠ SR) na obdobie 9 rokov. Pre otvorenie akejkoľvek sekcie je potrebných 2/3 platných hlasov členov NR EŠ (Dohovor, Čl. 9).

Stanovisko MŠVVaŠ SR sa v priebehu riešenia problému otvorenia slovenskej jazykovej sekcie nezmenilo, ale vzhľadom k uskutočneným rokovaniam na rôznych úrovniach sa modifikovalo: ak má vzniknúť sekcia v Bekendael, tak iba v predprimárnom vzdelávaní (1. ročníku Nursery, materskej školy), ak by sa mali zlúčiť dva ročníky materskej školy, tak iba za podmienky, že presun detí zo súčasného N1 by bol iba na báze dobrovoľnosti.

 Rokovanie p. ŠT s p. GT EŠ za prítomnosti p. veľvyslanca Micovčina, p. Hromadu a p. Obžerovej bolo úspešné. Po zvážení kritickej situácie s narastajúcim počtom nových žiakov a kapacitnými možnosťami súčasných EŠ (než bude otvorená nová, piata EŠ v Bruseli) sme od nášho stanoviska ustúpili a obe strany sa dohodli na otvorení slovenskej sekcie v Berkendael s podmienkou, že sekcia sa otvorí v šk. roku 2016/2017 iba s novoprijatými žiakmi bez súrodencov vo vyšších ročníkoch a zatiaľ iba v predprimárnom stupni vzdelávania. Po otvorení piatej školy budú do nej žiaci pravdepodobne presunutí, aby ukončili stredoškolské vzdelanie v systéme (dokument 2014-10-D-44). Belgická vláda schválila otvorenie piatej školy pre školský rok 2019/2020, jej lokalizácia ešte nie je určená. V Berkendael vznikne slovenská a lotyšská jazyková sekcia a tri triedy francúzskej sekcie. 

Slovenská jazyková sekcia bude vytvorená v EŠ I – Uccle v budove Berkendael a otvorená bude od 1. septembra 2016 pre školský rok 2016/2017 v predprimárnom vzdelávaní (Nursery cycle). Ostatní žiaci v škole Brussels III – Ixelles budú mať aj naďalej status SWALS (students without language section, žiaci bez jazykovej sekcie) a budú pokračovať v štúdiu na pôvodnej škole až do maturity.
Chcela by som na tomto mieste poďakovať rodičom slovenských žiakov v systéme EŠ (menovite najmä pp. Zuzane Repkovej, Zuzane Hruščovej a Petrovi Repkovi) za neúnavnú aktívnu pomoc a spoluprácu s ministerstvom pri získavaní relevantných informácií a pri objasňovaní reálnej situácie v EŠ. Pomohli nám aj pri anglickej formulácii našich požiadaviek a naša spolupráca bude aj naďalej pokračovať.

5. Odporúčané závery:
Je potrebné naďalej komunikovať s rodičmi žiakov Európskych škôl a s národnými inšpektorkami pri riešení problému založenia slovenskej jazykovej sekcie. Po jej schválení Najvyššou radou EŠ začiatkom roka 2016 bude potrebné uskutočniť výberové konanie na post učiteľa v predprimárnom vzdelávaní v novootvorenej slovenskej jazykovej sekcii v EŠ I Uccle – časť Berkendael a postupne zabezpečovať výučbu našich žiakov v slovenskom jazyku v celom rozsahu primárneho vzdelávania až do ročníka p5 (t.j. v ročníkoch n1-2, p1-p5).

6. Prehľad prinesenej dokumentácie a miesto jej uloženia:
Materiály, ktoré boli predmetom rokovania s p. Kivinenom, sú v elektronickej podobe (najdôležitejšie dokumenty i v tlačenej podobe) uložené na odbore gymnázií a jazykových škôl MŠVVaŠ SR a budeme s nimi ďalej pracovať. 

7. Osobitne vyhodnotený očakávaný prínos ZPC:
Osobné rokovanie p. štátnej tajomníčky za prítomnosti p. veľvyslanca, predstaviteľa SZ SR pri EÚ v Bruseli a členky Najvyššej rady EŠ prinieslo výrazný posun v riešení problematiky založenia a otvorenia slovenskej jazykovej sekcie v EŠ v Bruseli. Výsledok z tohto rokovania bude prezentovaný na pravidelnom zasadnutí NR EŠ v Bruseli v dňoch 1.-3.12.2015.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala:	PaedDr. Eva Obžerová	
Miesto a dátum:	Bratislava, 17. decembra 2015    č. 2015-8544/66920:15-10B0	
Správu schválili:	RNDr. Igor Gallus, riaditeľ odboru gymnázií a jazykových škôl	
	Dátum:                                    Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: